Škoda 1000 MB
Teknisiä tietoja > Kori ja varusteet

1000 MB:n kori oli tyypiltään itsekantava teräskori. Etu- ja takalokasuojat sekä etu- ja takavalopanelit olivat pulttikiinnitteiset ja helposti irrotettavissa. Etutavaratilan kannen avaaminen tapahtui kojelaudan alla olevan kahvan avulla. Moottoritilan kannen avauskahva oli korissa vasemman takaoven takana. Tavaratilan alla oli paikka varapyörälle, johon pääsi käsiksi kääntämällä etupuskurin yläpuolella olevan etupaneelin alas. Auto oli rekisteröity neljälle henkilölle.
Varapyörän alapuolella oli polttoainesäiliö. Polttoainesäiliön täyttöaukko oli oikeanpuoleisessa etulokasuojassa olleen Škodan logon alla.
Sähköjärjestelmä oli 12-volttinen ja varustettu 35 ampeeritunnin akulla. Tasavirtalaturin teho oli 300 wattia.
Lämmityslaitteessa oli yhdellä nopeudella toimiva puhallin ja kolme säädintä. Kaksi säädintä oli sijoitettu etuistuinten väliin. Toisella säädettiin lämpötilan suuruutta ja toisella puhalluksen voimakkuutta. Kojelaudan alla oli läppäventtiili, jolla säädettiin tuulilasille kulkevan ilmavirran voimakkuutta.
Istuimet, ovet, seinät ja katto oli verhoiltu muovilla. Etuistuinten selkänojat voi kääntää alas vuoteiksi. Takaselkänojan takana oli pieni tavaratila ja kahdesta osasta koostuvan selkänojan voi kääntää alas lisätavaratilan saamiseksi. Lattialla oli kumimatot edessä ja takana. Häikäisysuojat olivat pehmustettuja ja käännettävissä sivuille. Ovissa oli kyynärnojat ja kojelaudassa hansikaslokero. Tuhkakuppeja oli kolme. Katon rajassa oli kaksi ovikatkaisimin varustettua sisävaloa ja kaksi vaatekoukkua.
Kojelaudan yläosa oli pehmustettu turvallisuuden lisäämiseksi. Mittaristossa oli nopeusmittari, jonka näyttämä oli 0–150 km/h, matkamittari sekä lisäksi polttoainemittari ja jäähdytysnesteen lämpömittari. Lisäksi mittaristossa oli latauksen, öljynpaineen, polttoaineen, kaukovalojen ja suuntavilkkujen merkkivalot. Suuntavilkkuja varten merkkivaloja oli kaksi. Suomeen tuotujen autojen mittaristoon oli lisätty teippi, jossa oli suomenkieliset selostukset.
Työkalusarjaan kuului tunkki, pyöränmutteriavain, sytytystulppa-avain, kolme kiintoavainta, holkkiavain, ruuvimeisseli, pihdit, pölykapselien irrotusvipu sekä kaksi rengasrautaa.
| Mallien tietoja | 1000 MB | 1000 MBX | 1000 MBG Deluxe | 1100 MBL | 1000 MB/MBL | 1100 MBX |
| --- | --- | --- | --- | --- | --- | --- |
| Tyyppikoodi | 990 | 990T | 710 | 715 | 721 | 723 |
| Korimalli | 4-ovinen sedan | 2-ovinen coupé | 4-ovinen sedan | 4-ovinen sedan | 4-ovinen sedan | 2-ovinen coupé |
| Valmistusvuodet | 1964–1966 | 1966–1968 | 1966–1968 | 1968–1969 | 1966–1969 | 1968–1969 |
| Valmistusmäärä | noin 79 700 | 1 403 | 3 287 | 22 487 | 269 600 + 65 502 | 1 114 |
| Omamassa | 755 kg | 797 kg | 820 kg | 815 kg | 770–795 kg / 787–810 kg | 787–810 kg |
| Kantavuus | 350 kg | 350 kg | 375 kg | 375 kg | 375 kg | 350 kg |
| Moottorin iskutilavuus | 988 cm³ | 988 cm³ | 988 cm³ | 1 107 cm³ | 988 cm³ | 1 107 cm³ |
| Sylinterin halkaisija / iskun pituus | 68 mm / 68 mm | 68 mm / 68 mm | 68 mm / 68 mm | 72 mm / 68 mm | 68 mm / 68 mm | 72 mm / 68 mm |
| Puristussuhde | 8,3:1 | 9,0:1 | 9,0:1 | 8,5:1 | 8,3:1 | 8,5:1 |
| Suurin teho (SAE) | 42 hv /4650 1/min | 52 hv /5200 1/min | 52 hv /5200 1/min | 52 hv /4800 1/min | 48 hv /4750 1/min | 52 hv /4800 1/min |
| Suurin vääntömomentti (SAE) | 7,0 kpm /2800 1/min | 7,7 kpm /3000 1/min | 7,7 kpm /3000 1/min | 8,3 kpm /3000 1/min | 7,5 kpm /3000 1/min | 8,3 kpm /3000 1/min |
| Polttoaineenkulutus (DIN) | 7,0 l /100 km | 8,0 l /100 km | 8,0 l /100 km | 7,9 l /100 km | 7,6 l /100 km | 7,9 l /100 km |
| Huippunopeus | 120 km/h | 130 km/h | 130 km/h | 127 km/h | 125 km/h | 127 km/h |